MNENJE KOMISIJE v skladu s členom 294(7)(c) Pogodbe o delovanju Evropske unije o spremembah, ki jih je predlagal Evropski parlament k stališču Sveta o predlogu DIREKTIVE EVROPSKEGA PARLAMENTA IN SVETA o vzpostavitvi enotnega evropskega železniškega območja (prenovitev) /* COM/2012/0426 final - 2010/0253 (COD) */





2010/0253 (COD) MNENJE KOMISIJE v skladu s členom 294(7)(c) Pogodbe o delovanju Evropske unije o spremembah, ki jih je predlagal Evropski parlament k stališču Sveta o predlogu DIREKTIVE EVROPSKEGA PARLAMENTA IN SVETA o vzpostavitvi enotnega evropskega železniškega območja (prenovitev) 1. Uvod Komisija v skladu s členom 294(7)(c) Pogodbe o delovanju Evropske unije poda svoje mnenje o spremembah, ki jih predlaga Evropski parlament v drugi obravnavi. Komisija v nadaljevanju opredeli svoje mnenje o enotni celostni spremembi, ki jo je izglasoval Parlament. 2. Ozadje Predlog Komisije: 17. 9. 2010 Predlog predložen Evropskemu parlamentu in Svetu: 21. 9. 2010 Mnenje evropskega Odbora regij: 28. 1. 2011 Mnenje Evropskega ekonomsko-socialnega odbora: 16. 3. 2011 Splošni pristop Sveta za promet, telekomunikacije in energijo: 16. 6. 2011 Stališče Evropskega parlamenta v prvi obravnavi: 16. 11. 2011 Stališče Sveta v prvi obravnavi: 8. 3. 2012 Sporočilo Komisije o stališču Sveta v prvi obravnavi: 12. 3. 2012 Posredovanje stališča Sveta v prvi obravnavi Evropskemu parlamentu: 12. 3. 2012 Potrditev sporazuma v drugi obravnavi s strani Coreperja: 19. 6. 2012 Sprejetje v Evropskem parlamentu na plenarnem zasedanju: 3. 7. 2012 3. Cilj predloga Komisije Predlog Komisije ima dva cilja: Postopki za ugotavljanje kršitev, pritožbe zainteresiranih strani ter različne študije in poročila o izvajanju prvega železniškega paketa pomenijo priložnost za izboljšanje veljavnega regulativnega okvira, ki je potrebno, da se v celoti izpolnijo cilji zakonodaje. V tem kontekstu je bil cilj predloga Komisije za prenovitev prvega železniškega paketa obravnavati (a) ustrezno financiranje železniške infrastrukture in zaračunavanje uporabnin zanjo, (b) pogoje za konkurenco na trgu storitev v železniškem prometu in (c) organizacijske reforme, potrebne za zagotovitev ustreznega nadzora trga: (a) Zagotovitev ustreznega, preglednega in trajnostnega financiranja infrastrukture ter spodbujanje naložb železniških podjetij zaradi večje predvidljivosti razvoja infrastrukture in pogojev dostopa skupaj z ustreznejšo višino in sestavo zaračunavanja uporabnin za infrastrukturo, boljšo konkurenčnostjo prevoznikov v železniškem prometu glede na druge načine prevoza in prispevanjem k ponotranjenju stroškov predstavljajo prvi cilj predlagane prenove. (b) Drugi sklop ciljev vključuje preprečevanje izkrivljanja konkurence zaradi uporabe državnih sredstev za komercialne dejavnosti, preprečevanje zbiranja poslovno občutljivih informacij s strani prvotnih prevoznikov in njihove uporabe proti možnim konkurentom, odpravo navzkrižja interesov pri upravljanju z železnico povezanih storitev in povečanje njihove razpoložljivosti za nove prevoznike kot tudi povečanje preglednosti trga, da bi se zagotovila učinkovita konkurenca. (c) V zvezi z regulatornim nadzorom je namen predlagane prenovitve zagotoviti, da bodo lahko regulativni organi zaradi večje neodvisnosti, razširjenih pristojnosti in dodatnih sredstev, ki jim bodo na voljo, učinkovito opravljali svoje naloge. 4. Mnenje Komisije o spremembah, ki jih je predlagal Evropski parlament Med Svetom, Evropskim parlamentom in Komisijo je potekalo več neformalnih stikov, katerih namen je bil doseči sporazum o tem dosjeju v drugi obravnavi. Po teh stikih se je na plenarnem zasedanju 3. julija 2012 izglasovala splošna sporazumna sprememba. Komisija potrjuje to obsežno sporazumno spremembo glede vsebine. 4.1. Spremembe Evropskega parlamenta v drugi obravnavi Komisija je že podprla stališče Sveta v prvi obravnavi (glej mnenje Komisije o stališču Sveta[1]). Najpomembnejše spremembe, ki se uvedejo z obsežno spremembo stališča Evropskega parlamenta in Sveta, izglasovane 3. julija 2012, so opisane v nadaljevanju. – V zvezi s financiranjem infrastrukture sporazum v drugi obravnavi (a) uvaja novo obveznost posvetovanja z zainteresiranimi stranmi o strategiji razvoja nacionalne infrastrukture, (b) pojasnjuje, da obdobje za uravnoteženje bilanc upraviteljev infrastrukture ne presega 5 let, (c) podaljšuje minimalno trajanje pogodbenih sporazumov s 3 na 5 let ter (d) zagotavlja, da lahko pogodbeni sporazumi pokrijejo razvoj novih infrastruktur. – V zvezi z zaračunavanjem uporabnin za infrastrukturo sporazum v drugi obravnavi (a) določa obvezno oblikovanje uporabnin za infrastrukturo na podlagi opremljanja vlakov s tehnologijo ETCS (sistem za signaliziranje), ki vozijo po koridorjih sistema ERTMS, (b) zahteva obvezno plačilo rezervacij v posebnih okoliščinah pod nadzorom regulativnih organov, (c) zahteva, da Komisija vzpostavi skupna izvedbena pravila za zaračunavanje pristojbin zaradi povzročanja hrupa, pri čemer upošteva načelo neizkrivljanja konkurence in učinkovito pobudo za rekonstrukcijo, (d) razširja metodo porazdelitve stroškov na vse storitve, ki jih ponujajo upravitelji infrastrukture, ter (e) zahteva od upraviteljev infrastrukture, da železniškim podjetjem dokažejo, da so izdani računi v skladu s pravili za zaračunavanje uporabnine. – V zvezi s pogoji za dostop do trga sporazum v drugi obravnavi (a) določa obvezno sprejetje izvedbenih pravil za določitev namena storitve, oceno učinka na javno naročilo storitev ter za uvedbo dajatev, (b) razširja načelo nediskriminatornega dostopa na osnovne zmogljivosti za osnovne storitve, (c) razširja uporabo zahtev za ločevanje na zmogljivosti za oskrbo z gorivom in odstavne tire, (d) zagotavlja, da regulativni organi določijo časovne omejitve za odgovor na zahteve po dostopu do osnovnih zmogljivosti/storitev, (e) uvaja restriktivno opredelitev konceptov „alternativna pot“ in „izvedljiva alternativna možnost“, (f) zagotavlja različno obravnavo večjih vzdrževalnih naprav za tirna vozila visokih hitrosti, (g) zmanjšuje s 3 na 2 leti obdobje, po katerem se uporablja „klavzula uporabi ali daj v najem“ ter (h) zagotavlja, da se načela razporejanja zmogljivosti, ki jih določajo združenja upraviteljev infrastrukture, objavijo v programih omrežja. – V zvezi z ločevanjem med upravitelje infrastrukture in železniška podjetja sporazum v drugi obravnavi (a) zagotavlja, da računi, ki jih objavljajo upravitelji infrastrukture in železniška podjetja, dopuščajo spremljanje uporabe uporabnin za infrastrukturo ter uporabe prihodkov iz drugih komercialnih dejavnosti ter (b) poziva Komisijo, naj predstavi poročilo in po potrebi predlaga zakonodajne ukrepe za razvoj ustreznih pogojev za zagotavljanje nediskriminatornega dostopa do infrastrukture, pri čemer ti temeljijo na obstoječih zahtevah za ločevanje. – V zvezi z regulativnim nadzorom sporazum v drugi obravnavi (a) določa krajše in jasnejše roke za odločitve regulativnih organov, (b) zagotavlja, da njihova sredstva ustrezajo pomenu železniškega sektorja, (c) določa stroga pravila za imenovanje uslužbencev regulativnih organov (brez navzkrižja interesov za pristojni organ ter pregledna merila za izbor) ter jamčenje njihove neodvisnosti (vmesno obdobje po in pred nastopom nove službe najmanj eno leto, obvezna izjava o interesu), (d) določa obvezno redno posvetovanje z uporabniki, (e) krepi nadzor regulativnih organov pri uvedbi pribitkov s strani upraviteljev infrastrukture, (f) regulativnim organom da možnost izdaje priporočil organom za izdajo licenc in organom za varnost, (g) ustvarja mrežo regulativnih organov z obvezno izmenjavo informacij, (h) zagotavlja, daje je Komisija članica te mreže, usklajuje in podpira njeno delo ter po potrebi daje priporočila, (i) regulativnim organom dopušča, da od Komisije zahtevajo, da preveri specifične ukrepe, ki so jih prejeli nacionalni organi v zvezi z uporabo direktive, ter (j) zavezuje Komisijo, da izda poročilo o sodelovanju med regulativnimi organi in po potrebi predlaga dodatne ukrepe za zagotavljanje celostnejšega regulativnega nadzora evropskega železniškega trga. – V zvezi z roki za prenos in izvajanje sporazum v drugi obravnavi zagotavlja (a) obdobje 30 mesecev za prenos vseh določb direktive ter prilagoditev obstoječega pogodbenega sporazuma, (b) 4 leta po sprejetju izvedbenega akta za postopno prilagoditev skupnim metodam za izračun neposrednih stroškov, (c) 2 leti za sprejetje s strani Komisije poročila o sodelovanju med regulativnimi organi. – V zvezi s področjem uporabe sporazum v drugi obravnavi uvaja dve novi odstopanji o (a) zahtevah glede voznih redov v primeru sodelovanja s tretjimi državami na mednarodnih železniških progah ter (b) oblikovanja ECTS v zvezi s starimi lokomotivami, ki se uporabljajo v regionalnem potniškem prometu. 4.2. Komitologija Sporazum v drugi obravnavi podeljuje Komisiji izvedbena pooblastila za zagotavljanje enotnih pogojev za izvajanje direktive. Zagotavlja, da se ta pooblastila izvajajo v skladu z Uredbo (EU) št. 182/2011 za sprejetje izvedbenih aktov. Sporazum se sklicuje na devet posebnih primerov – v skladu s členi 10(4), 11(4), 12(5), 13(9), 17(5), 31(3), 31(5), 32(4) in 57(7) Direktive, pri čemer se uporablja tretji pododstavek člena 5(4) Uredbe (EU) št. 182/2011. V teh primerih Komisija izvedbenega akta ne sprejme, če odbor ne poda mnenja. V treh drugih primerih – v skladu s členi 15(6), 41(3) in 42(8) – se uporablja običajni postopek v skladu s členom 5(4). Primeri, v katerih se točka b) drugega pododstavka člena 5(4) Uredbe 182/2011 uporablja za sprejetje izvedbenih aktov, so bili utemeljeni na podlagi njihovega možnega učinka na javne finance ali na delovanje železniškega trga. Vendar se takšna utemeljitev ne odraža v uvodni izjavi. Ker gre pri točki (b) drugega pododstavka za izjemo od splošnega pravila iz člena 5(4), Komisija meni, da se njena uporaba ne more šteti za „diskrecijsko pravico“ zakonodajalca, ampak jo je treba razlagati restriktivno in njeno uporabo utemeljiti. 5. Sklep Evropski parlament je sprejel obsežno spremembo v drugi obravnavi 3. julija 2012 po neuradnih sestankih s Svetom in Komisijo. Medtem ko Komisija potrjuje, da podpira izglasovano splošno sporazumno spremembo, saj ta odraža glavne cilje njenega predloga, pa zaradi sporazuma o postopkih komitologije Komisija daje naslednjo izjavo: „Komisija poudarja, da je sistematično sklicevanje na točko (b) drugega pododstavka člena 5(4) v nasprotju s črko in duhom Uredbe 182/2011 (UL L 55, 28.2.2011, str. 13). Ta določba se uporablja samo, če obstaja posebna potreba po odstopanju od načelnega pravila, po katerem lahko Komisija sprejme osnutek izvedbenega akta, kadar ni podano mnenje. Ker gre pri točki (b) drugega pododstavka za izjemo od splošnega pravila iz odstavka 4 člena 5, se njena uporaba ne more šteti za „diskrecijsko pravico“ zakonodajalca, ampak jo je treba razlagati restriktivno in njeno uporabo utemeljiti. Medtem ko Komisija podpira sporazum, ki sta ga dosegla Evropski parlament in Svet o uporabi te določbe v devetih specifičnih primerih, ki sta jih upravičila z razlogi o njihovem potencialnem učinku na delovanje železniškega trga in javne finance, obžaluje, da se takšna obrazložitev ne odraža v uvodni izjavi.“ [1] COM(2012) 119 final.